L-Istati Uniti qed twissi li teżisti possibbiltà kbira li r-Russja taqbad u tinvadi l-Ukrajna fil-jiem li ġejjin u appellat lill-ħaddiema kollha biex jitilqu minnufih mill-pajjiż. Skont rapport ta' The Guardian, minħabba f'hekk, il-President Amerikan Joe Biden se jkun jagħmel telefonata kruċjali mal-President tar-Russja Vladimir Putin biex jiddiskutu kompromess għal din is-sitwazzjoni ta' tensjoni. F'laqgħa li kellu lbieraħ ma' Putin, il-President ta' Franza Emmanuel Macron irrifjuta li jieħu PCR test minħabba l-biża' li tinsteraqlu d-DNA. Infatti, il-laqgħa kollha saret fuq mejda twila erba' metri biex tinżamm id-distanza soċjali u ż-żewġ mexxejja ma ħadux b'idejn xulxin. Aqra aktar: Macron irrifjuta li jieħu PCR test qabel iltaqa' ma' Putin L-awtoritajiet Amerikani spjegaw li l-invażjoni jaf tibda b'attakki mill-ajru. Dan minkejja li l-awtoritajiet Russi sostnew li mhumiex se jinvadu l-Ukrajna minkejja li għandhom 100,000 suldat qrib il-fruntieri Ukreni. Fl-aħħar ta' Jannar, l-Istati Uniti talbet lill-qraba tal-ħaddiema tal-ambaxxata tagħha fl-Ukrajna biex jitilqu mill-pajjiż u wissiet biex ma jsir l-ebda vjaġġar lejn dawn iż-żewġ pajjiżi. F'Jannar: Familji Amerikani jingħataw ordni jitilqu mill-Ukrajna Madanakollu, l-ambaxxatriċi tar-Renju Unit għal Ukrajna Melinda Simmons qalet li mhijiex se titlaq mill-Ukrajna u li se tkompli taħdem mill-belt ta' Kyiv. Dan qalitu wara li l-awtoritajiet Ingliżi wkoll wissew biex ma jsir l-ebda vjaġġar lejn l-Ukrajna u appellaw liċ-ċittadini tagħhom biex jitilqu mill-pajjiż.